Diari Oficial de la Generalitat Valenciana


Sumari del DOGV 9735, del 29-11-2023 (2023/11349)

RESOLUCIÓ de 24 de novembre de 2023, del director general d'Esport, per la qual es convoquen subvencions destinades a les entitats locals que organitzen una competició intermunicipal dins dels XLII Jocs Esportius de la Comunitat Valenciana en el curs/temporada 2023-2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9735

Data del DOGV
:   29-11-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/11260


Data del document
:   24-11-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 24 de novembre de 2023, del director general d'Esport, per la qual es convoquen subvencions destinades a les entitats locals que organitzen una competició intermunicipal dins dels XLII Jocs Esportius de la Comunitat Valenciana en el curs/temporada 2023-2024. [2023/11202]  
En compliment del que disposa l'Ordre 91/2016, de 27 de desembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a les entitats locals que organitzen una competició intermunicipal dins dels Jocs Esportius de la Comunitat Valenciana (DOGV 7946, 29.12.2016), es convoquen aquestes subvencions per al curs/temporada 2023-2024.  
Les ajudes convocades per aquesta resolució no requerixen la seua notificació a la Comunitat Europea perquè no reunixen els requisits de l'article 107 del Tractat de funcionament de la Unió Europea, segons el que disposa el Decret 128/2017, de 29 de setembre, del Consell, ja que aquests no suposen cap avantatge econòmic, atés que les entitats a les quals van destinades les subvencions no desenvolupen activitats econòmiques en les quals s'oferisquen al mercat béns o serveis, per la qual cosa no hi ha possibilitat de falsejament de la competència. Les entitats beneficiàries hauran de presentar una liquidació específica de l'activitat subvencionada que permeta comprovar que aquesta ajuda no suposa cap benefici econòmic.  
Per tot això, i en virtut de l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la disposició final segona de l'Ordre 91/2016, de 27 de desembre, de la Conselleria d'Educació, Investigació, Cultura i Esport, per la qual es delega en el director general d'Esport per a determinades atribucions, resolc:  
  
Primer. Objecte  
L'objecte de les ajudes és la concessió de les subvencions destinades a ajuntaments i determinades entitats d'àmbit local per a fomentar i organitzar la competició intermunicipal dels XLII Jocs Esportius de la Comunitat Valenciana de les diferents modalitats esportives.  
  
Segon. Entitats beneficiàries  
1. Poden sol·licitar aquestes subvencions les entitats locals, els organismes o les entitats públiques vinculades o dependents de l'Administració local o altres entitats privades d'àmbit local el capital o la dotació social de les quals pertanga íntegrament a una o a diverses entitats locals, amb competència en matèria d'esport, i que organitzen la competició intermunicipal, sempre que aquesta competició complisca tots els requisits següents:  
a) Que participen, almenys, tres municipis.  
b) Que competisquen un mínim de quatre equips en una mateixa categoria i modalitat esportiva.  
c) Que això supose una celebració de trobades o de competicions esportives periòdiques i de duració prolongada.  
d) Que es complisquen els requisits i els terminis exigits en la resolució de la convocatòria anual dels Jocs Esportius de la Comunitat Valenciana.  
2. Les entitats beneficiàries hauran de complir tots els requisits que establix l'article 13 de la Llei 38/2003, de 17 de novembre, general de subvencions, i s'aportarà la documentació acreditativa adjunta a la sol·licitud de subvenció corresponent.  
3. D'acord amb els articles 2 i 14 de la Llei 39/2015, del procediment administratiu comú de les administracions públiques, els beneficiaris d'aquestes ajudes estan obligats a relacionar-se a través de mitjans electrònics amb les administracions públiques, per a la formalització de qualsevol tràmit.  
  
Tercer. Finalitat  
Aquestes subvencions tenen com a finalitat ajudar en el finançament de les despeses ocasionades, des de l'1 de setembre de 2023 fins al 31 d'agost de 2024, en l'organització de les fases intermunicipals dels Jocs Esportius que es facen coincidint amb el curs escolar o la temporada esportiva.  
  
Quart. Crèdit pressupostari  
1. La quantia total màxima estimada per a concedir en aquesta convocatòria per a l'exercici 2024 ascendix a 220.000 euros.  
2. Aquesta convocatòria de subvencions es du a terme pel procediment de tramitació anticipada d'expedient de despesa, previst en l'article 41 de la Llei 1/2015, modificat per l'article 3 del Decret llei 6/2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, perquè hi ha previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària de la despesa de què es tracte en els pressupostos de la Generalitat.  
3. En exercicis anteriors hi ha hagut, des de 2017, en el programa pressupostari associat, dotació econòmica en la corresponent llei de pressupostos de la Generalitat.  
4. El projecte de pressupostos de la Generalitat per a l'exercici 2024 preveu una línia de subvenció S0473 en l'aplicació pressupostària 48.62.48.422.09.0, dotada amb un import de 220.000 euros.  
5. No obstant això, l'import global màxim de les ajudes convocades per aquesta resolució quedarà condicionat a l'existència de crèdit adequat i suficient per a atendre-les en la llei de pressupostos de la Generalitat que resulte aprovada per a l'exercici 2024.  
6. Una vegada aprovada i publicada l'esmentada llei de pressupostos, mitjançant una resolució del director general d'Esport, es donarà publicitat a la línia pressupostària concreta i als imports globals màxims definitius destinats a la concessió de les subvencions previstes en aquesta convocatòria, en cas que aquests imports siguen superiors a les dotacions que per a les esmentades línies figuren en els paràgrafs anteriors.  
7. Aquesta línia de subvenció està prevista en el Pla Estratègic de Subvencions de la Vicepresidència Primera i Conselleria de Cultura i Esport per al període 2024-2026 que, de manera simultània al projecte de pressupostos per a l'exercici 2024, es troba en ple procés d'elaboració i la vigència de la qual s'estendrà des de l'1 de gener de 2024 al 31 de desembre de 2026.  
  
Cinqué. Forma i termini de presentació de les sol·licituds  
1. Les sol·licituds les formalitzarà el representant de l'entitat local, per a la qual cosa utilitzarà exclusivament els mitjans electrònics facilitats per la Generalitat, de conformitat amb el que establix l'article 14.2 de la Llei 39/2015, d'1 d'octubre, del procediment administratiu comú de les administracions públiques. Per a això, s'accedirà en l'apartat de serveis en línia de la seu electrònica de la Generalitat, accessible a través de https://sede.gva.es/va/, i es buscarà en l'àrea d'«Ajudes, beques i subvencions» el procediment corresponent a aquesta convocatòria, o bé accediran directament a través de l'adreça d'internet: https://www.gva.es/va/inicio/procedimientos'id\_proc=0199>. A continuació, cal seleccionar l'opció «Tramitar amb certificat» i omplir les dades del formulari genèric de sol·licitud. Per a tot això, cal disposar d'algun dels sistemes de signatura electrònica admesos en la seu electrònica de la Generalitat.  
2. El termini per a presentar sol·licituds s'iniciarà l'endemà de la publicació d'aquesta convocatòria en el Diari Oficial de la Generalitat Valenciana i finalitzarà el 31 de gener de 2024. L'incompliment d'aquest termini o la presentació de la sol·licitud de forma diferent a la telemàtica, prevista en aquest apartat, determinarà l'exclusió de la convocatòria.  
  
  
Sisé. Documentació  
1. En la presentació de la sol·licitud, que s'ha de tramitar per mitjans electrònics, les entitats hauran d'adjuntar la documentació següent:  
  
a) Projecte i descripció de l'activitat, en el qual s'incloga:  
a.1) Nombre d'esportistes inscrits en els XLII Jocs Esportius de la Comunitat Valenciana i que participen en la competició objecte de sol·licitud de subvenció.  
a.2) Calendari de competició per cada modalitat esportiva i categoria.  
a.3) Nom dels ajuntaments o les institucions públiques municipals o supramunicipals i les entitats de la Comunitat Valenciana que participen en la competició objecte de sol·licitud de subvenció, amb la indicació dels equips per esports i les categories en què participa cada una.  
  
a.4) Informe, si és procedent, sobre altres aspectes que puguen ser susceptibles de valoració per la comissió avaluadora (dispersió geogràfica, falta d'instal·lacions pròpies, dificultat organitzativa, etc.).  
b) Pressupost de l'activitat, que inclourà:  
- Pressupost d'ingressos i despeses per a l'organització de la competició objecte de sol·licitud de subvenció, en el qual ha de figurar la llista de totes les ajudes o subvencions sol·licitades i/o concedides per qualssevol de les administracions o ens públics i privats amb l'objecte de finançar aquesta activitat.  
- Certificat de l'acord de l'òrgan administratiu corresponent en el qual s'incloga el compromís de l'entitat organitzadora de finançament de la part del pressupost no subvencionada i necessària per al desenvolupament de l'activitat.  
c) Domiciliació bancària, que està disponible en tràmit automatitzat en la seu electrònica de la Generalitat, en l'adreça https://sede.gva.es/va/inicio/procedimientos'id\_proc=22090, en compliment de la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que preveu l'Ordre 2/2022, de la Conselleria d'Hisenda i Model Econòmic, que regula les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. No serà necessari si s'ha presentat en una altra convocatòria, però s'haurà d'indicar en quina i el número de compte.  
d) Declaració responsable de no incórrer en cap de les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, general de subvencions. Aquesta declaració haurà d'estar incorporada en el formulari de la sol·licitud.  
2. Documentació acreditativa del fet que estan al corrent de les obligacions tributàries i davant de la Seguretat Social.  
Amb caràcter general, d'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment estarà autoritzat a obtindre directament l'acreditació del compliment de les obligacions amb la Seguretat Social. En cas d'oposar-se al fet que l'òrgan gestor obtinga directament aquesta informació, haurà de manifestar-ho expressament en la sol·licitud i estarà obligada a aportar els documents corresponents.  
No obstant el que s'ha exposat anteriorment, respecte de l'acreditació del compliment de les obligacions tributàries estatals i autonòmiques, d'acord amb el que disposa l'article 28.3 de la Llei 39/2015, d'1 d'octubre, del procediment administratiu comú de les administracions públiques, i 95.1 de la Llei 58/2003, de 17 de desembre, general tributària, és necessària una autorització expressa de l'entitat interessada perquè l'òrgan gestor del procediment puga obtindre directament l'acreditació del compliment de les obligacions esmentades. En aquest cas, si no es dona en la sol·licitud la corresponent autorització expressa perquè l'òrgan gestor obtinga directament aquesta informació, l'entitat interessada estarà obligada a aportar els documents acreditatius.  
  
3. Els models corresponents a la documentació necessària en aquest tràmit de sol·licitud estaran disponibles en el punt d'accés electrònic de la convocatòria, en la seu electrònica.  
4. A més de la documentació assenyalada en aquest apartat, el Servei de Promoció de l'Esport i l'Activitat Física, com a òrgan instructor, podrà, en qualsevol moment de la tramitació de l'expedient, sol·licitar qualsevol altra informació que considere necessària per al millor coneixement i comprensió de l'aplicació de la subvenció.  
5. Durant el procediment, les entitats sol·licitants podran presentar la documentació i la informació que es considere necessària a través de la seu electrònica, des del punt d'accés del procediment de la convocatòria, per a la qual cosa han d'accedir al tràmit electrònic d'aportació de documentació disponible.  
  
Seté. Barem aplicable  
1. La comissió tècnica valorarà les sol·licituds d'avaluació en atenció als següents criteris que establix l'article 5 de les bases que regulen aquesta convocatòria:  
a) Puntuació fixa a les entitats organitzadores de fases intermunicipals: 20 punts.  
S'assignen 20 punts a cada entitat sol·licitant que organitze fase intermunicipal.  
b) Nombre d'esportistes inscrits que participen en la competició objecte de sol·licitud de subvenció, fins a 30 punts.  
S'assignen 30 punts a l'entitat que més esportistes inscrits tinga i, proporcionalment, s'assigna la puntuació a la resta.  
c) Nombre d'equips inscrits que participen en la competició objecte de sol·licitud de subvenció, fins a 20 punts.  
S'assignen 20 punts a l'entitat que més equips inscrits tinga i, proporcionalment, s'assigna la puntuació a la resta.  
d) Altres criteris rellevants en relació amb les característiques pròpies de la competició, fins a 30 punts.  
Pressupost destinat a l'activitat per l'entitat organitzadora.  
S'assignen 5 punts a l'entitat organitzadora que més pressupost destina a l'activitat i, proporcionalment, a la resta.  
Dispersió geogràfica dels nuclis de població del municipi.  
Càlcul del nombre total de quilòmetres des del municipi organitzador fins a la resta dels municipis participants, i s'assignen 10 punts a l'entitat que més quilòmetres sume entre aquesta i els municipis participants, i, proporcionalment, a la resta.  
Modalitats esportives practicades.  
S'assignen 5 punts a l'entitat organitzadora que més modalitats esportives inclou en la seua fase intermunicipal i, proporcionalment, a la resta.  
Municipis participants i la seua col·laboració en l'organització.  
S'assignen 5 punts a l'entitat organitzadora en què més municipis participen en la seua fase intermunicipal i, proporcionalment, a la resta.  
Foment de la participació de xiquetes.  
S'assignen 5 punts a l'entitat organitzadora en què més xiquetes participen en la seua fase intermunicipal, i, proporcionalment, a la resta.  
2. Finalitzada la valoració, la quantia de la subvenció es calcularà de la manera següent: es dividirà l'import global màxim de les subvencions entre la suma total de les puntuacions obtingudes per totes les entitats objecte de subvenció, i el quocient obtingut es multiplicarà pel nombre de punts de l'entitat sol·licitant respectiva. Es podran distribuir mòduls de subvenció proporcionalment a la puntuació, des dels de més puntuació fins als de menys puntuació, fins a esgotar el crèdit pressupostari.  
  
3. L'import total màxim fixat en aquesta convocatòria es distribuirà entre les entitats beneficiàries en atenció als criteris especificats en aquest article. La subvenció corresponent s'haurà d'arredonir a la baixa, a la unitat sense cèntims inferior, i se sumarà l'import sobrant, si és possible, als beneficiaris amb menys subvenció.  
  
Huité. Termini per a dictar resolució  
El termini màxim per a resoldre aquesta convocatòria serà de sis mesos a comptar de la publicació en el Diari Oficial de la Generalitat Valenciana, de conformitat amb l'article 6 de les bases que regulen aquesta convocatòria. No obstant això, les sol·licituds sobre les quals no recaiga cap resolució expressa en el termini de sis mesos des de la publicació de la convocatòria s'entendran desestimades o denegades, sense perjudici de l'obligació legal de resoldre que establix l'article 21 de la Llei 39/2015, d'1 d'octubre, del procediment administratiu comú de les administracions públiques. La Direcció General d'Esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos.  
  
Nové. Obligacions de les entitats beneficiàries  
Sense perjudici del que disposa l'article 14 de la Llei 38/2003, de 17 de novembre, general de subvencions, són, a més, obligacions de l'entitat beneficiària les que establix l'article 8 de les bases que regulen aquesta convocatòria.  
També és obligació de les entitats locals beneficiàries que disposen d'inscripció en una aplicació pròpia en línia remetre la informació dels seus equips i participants inscrits en un fitxer de dades normalitzat XML d'exportació d'inscripcions en Jocs Esportius, d'acord amb els requisits del manual d'instruccions per a l'exportació d'inscripcions elaborat per la Generalitat, perquè puga ser traslladat a l'aplicació de la Generalitat JOCSE.  
  
Desé. Justificació i pagament de la subvenció  
1. La Vicepresidència Primera i Conselleria de Cultura i Esport haurà d'abonar la subvenció després de la presentació, a través dels mitjans electrònics, https://www.gva.es/va/inicio/procedimientos'id\_proc=18039>, de la documentació justificativa corresponent:  
a) Per a les entitats a les quals la Direcció General d'Esport haja concedit subvencions en 2023 i que tinguen un import conjunt inferior a 60.000 euros, la justificació haurà de revestir la forma de compte justificatiu simplificat que, d'acord amb el que disposa l'article 75 del Reglament de la Llei general de subvencions, haurà de contindre la informació següent:  
a.1) Memòria d'actuació justificativa del compliment de la finalitat de les condicions imposades a la concessió de la subvenció, amb la indicació de les activitats realitzades i dels resultats obtinguts.  
  
a.2) Certificat de la despesa efectuada i finançada amb la subvenció concedida, en el qual s'hauran de detallar també els altres ingressos o subvencions, i indicar l'import i la procedència.  
a.3) Llista de despeses ordenades i numerades com cal, amb l'especificació de qui les percep, dels imports corresponents i de la data de pagament, i s'hi ha de fer constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció. S'haurà d'indicar en cada un l'explicació de la despesa que permeta identificar la seua finalitat i la seua adequació a l'objecte de la subvenció.  
a.4) Si és el cas, carta de pagament de reintegrament en el supòsit de romanents no aplicats, i també dels interessos derivats d'aquests.  
b) Per a les entitats a les quals haja concedit subvencions la Direcció General d'Esport en 2023, amb un import conjunt que siga igual o superior a 60.000 euros, les persones beneficiàries hauran de presentar la documentació justificativa següent:  
b.1) Memòria d'actuació justificativa indicada en l'apartat a.1 d'aquest article.  
b.2) Memòria econòmica justificativa del cost de les activitats realitzades, que ha de contindre:  
- Certificat de la despesa efectuada i finançada amb la subvenció concedida, en el qual caldrà detallar altres ingressos o subvencions que financen els programes, amb la indicació de l'import i la seua procedència.  
- Llista de despeses ordenades i numerades com cal, amb l'especificació de qui les percep, dels imports corresponents i de la data de pagament, en què s'ha de fer constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció.  
- Factures corresponents expedides i recepcions en format electrònic de les despeses imputades a la subvenció. En cas de no disposar de factures en format electrònic, l'entitat beneficiària o qui exercisca la presidència podrà signar-les electrònicament en un únic document en format PDF i en el mateix ordre en què apareguen en la llista classificada de despeses, o bé presentar les factures originals de manera presencial, cas en què es tornaran, una vegada comprovades i segellades per la Direcció General d'Esport.  
b.3) Si és necessari, carta de pagament de reintegrament en el supòsit de romanents no aplicats i també dels interessos derivats d'aquests.  
2. Les entitats locals han d'acreditar que estan al corrent en el compliment de l'obligació de rendició dels comptes anuals davant de la Sindicatura de Comptes, mitjançant un certificat que ho acredite, de conformitat amb el que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, en la redacció que establix la Llei 7/2014.  
3. Les entitats locals que disposen d'inscripció en una aplicació pròpia en línia hauran de remetre la informació dels seus equips i participants inscrits en un fitxer de dades normalitzat XML d'exportació d'inscripcions en Jocs Esportius, d'acord amb els requisits del manual d'instruccions per a l'exportació d'inscripcions a JOCSE, elaborat per la Generalitat.  
4. Els justificants integrants de cada compte justificatiu han de complir els requisits que determina el Reial decret 1619/2012, de 30 de novembre, pel qual s'aprova el reglament que regula les obligacions de facturació.  
5. Les persones beneficiàries, quan l'import de la despesa subvencionable supere les quanties del contracte menor que estableix la Llei 9/2017, de 8 de novembre, de contractes del sector públic, hauran d'acreditar haver sol·licitat, com a mínim, tres ofertes de diferents proveïdors amb caràcter previ a la contractació del compromís per a la prestació del servei o el lliurament del bé, excepte en les prestacions que, per les característiques especials de les despeses subvencionables, no hi haja en el mercat un nombre suficient d'entitats que el subministren o el presten, excepte la despesa que s'haja realitzat amb anterioritat a la sol·licitud de la subvenció.  
6. Excepcionalment, es podran justificar les despeses realitzades en l'últim quadrimestre de l'any 2023, ja que es tracta d'un programa d'activitats realitzat en el període comprés entre l'1 de setembre de 2023 i el 31 d'agost de 2024, de manera que coincidix amb el curs escolar o la temporada esportiva.  
7. El termini de presentació de les justificacions conclou el 30 de setembre de 2024. Si fora necessari retardar aquesta data, s'hauria d'indicar en la resolució de concessió; no obstant això, no pot ser posterior a la conclusió de l'exercici pressupostari 2024.  
  
Onzé. Pla de control  
Les subvencions concedides estaran sotmeses a les actuacions que s'incloguen en el pla de control de 2024 que aprovarà la Direcció General d'Esport en el primer semestre de 2024, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Dotzé. Conflicte d'interessos  
Les persones beneficiàries hauran d'adoptar totes les mesures necessàries per a previndre qualsevol situació en la qual la imparcialitat i l'objectivitat en l'execució de l'acció puguen estar compromeses per raons d'interés econòmic, afinitats polítiques, vincles familiars o afectius, o qualsevol altre interés compartit (conflicte d'interessos).  
Hauran de comunicar oficialment a l'òrgan gestor, sense demora, tota situació constitutiva d'un conflicte d'interessos, o susceptible de conduir a un conflicte d'interessos, i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar infracció a l'ordenament jurídic vigent.  
  
  
Tretzé. Notificació o publicació dels tràmits del procediment  
  
1. La notificació de cada un dels tràmits d'aquest procediment es farà per mitjans electrònics. Es farà en la seu electrònica de la Generalitat, https://sede.gva.es, i en la pàgina web de la Vicepresidència Primera i Conselleria de Cultura i Esport, https://cultura.gva.es/va/web/deporte/ayudas, excepte la notificació de la resolució de concessió, que es publicarà en el Diari Oficial de la Generalitat Valenciana.  
2. L'extracte d'aquesta convocatòria s'ha de publicar en la Base de dades nacional de subvencions, de conformitat amb l'article 7 de l'Ordre 91/2016, de 27 de desembre, d'aprovació de les bases que regulen aquesta convocatòria.  
  
Catorzé. Transparència, subministrament d'informació i dades obertes  
Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
1. Fer l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l'activitat subvencionada.  
2. Subministrar a l'entitat concedent, amb un requeriment previ, tota la informació que siga necessària perquè aquesta complisca les obligacions que preveu la Llei de transparència, en el termini de 15 dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
Quinzé. Protecció de dades  
La gestió de les subvencions objecte d'aquesta convocatòria requerix el tractament de dades de representants de les entitats sol·licitants, membres de la comissió tècnica d'avaluació i de terceres persones (especialment en aquest cas en fase de justificació de la subvenció), en els termes següents:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 2, 46913 València.  
b) Categoria i origen de les dades que es tractaran: dades personals identificatives, de contacte i de qualsevol altra naturalesa que es recullen bé a través de formularis o de consulta a plataformes autonòmiques d'interoperabilitat (d'ara en avant, PAI) o a altres administracions públiques, bé mitjançant documentació entregada per representants de les entitats sol·licitants.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones representants de les entitats sol·licitants han d'informar aquestes persones del tractament de les seues dades per part de la Conselleria, en els termes que preveu aquest apartat.  
c) Finalitats del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar les subvencions, en les fases de sol·licitud, concessió i justificació.  
d) Les dades no seran objecte de transferències internacionals.  
e) Totes les dades sol·licitades per mitjà del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències que preveu l'ordenament jurídic.  
f) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que preveu la normativa d'arxius i documentació.  
g) Drets: la persona interessada pot exercir els drets d'accés, rectificació, supressió, oposició, limitació del tractament, portabilitat i no ser objecte d'una decisió basada únicament en el tractament automatitzat, per mitjà de les vies següents:  
- Tràmit electrònic accessible en l'adreça següent: https://www.gva.es/va/inicio/procedimientos'id\_proc=19031> (requerix disposar de certificat digital).  
- Enviant la petició al responsable del tractament a l'adreça postal següent: plaça de Nules, 2, 46210 València.  
- De manera presencial a través del registre.  
L'exercici dels drets requerix la identificació inequívoca de la persona interessada o del seu representant.  
h) Reclamació davant de l'autoritat de control: la persona interessada pot presentar una reclamació davant de l'Agència Espanyola de Protecció de Dades, a través de la seu electrònica accessible en l'adreça https://www.aepd.es, si considera que no s'han atés els seus drets o que s'ha vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat en kel@bzr.wj o dirigint-se al passeig de l'Albereda, 16 - 46794 València.  
De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs potestatiu de reposició s'haurà d'interposar davant del vicepresident primer i conseller de Cultura i Esport, en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
València, 24 de novembre de 2023. El director general d'Esport (p. d. Ordre 91/2016; DOGV 7946, 29.12.2016): Luis Cervera Torres.